מנחם לוריא

מנחם לוריא (נולד ב-24 בספטמבר 1943) הוא מדען ישראלי בתחום הכימיה האטמוספירית  ואיכות אוויר, פרופסור אמריטוס באוניברסיטה העברית בירושלים. מחקריו עוסקים בתהליכים כימיים באטמוספירה, בהובלה למרחקים ארוכים של מזהמי אוויר, ובאיכות האוויר בסביבות עירוניות ומדבריות. לוריא נמנה עם החוקרים הבולטים בישראל בתחום זיהום האוויר והיה שותף למחקרים בעלי השפעה בין-לאומית, ופרסומים בכתבי עת מדעיים מובילים.

 ביוגרפיה והשכלה 
לוריא נולד בירושלים והוא בנו הצעיר של חוקר התנ"ך בן-ציון לוריא ויהודית גינצבורג, אחות במקצועה ועסקנית ציבור. למד בגימנסיה העברית בירושלים. שירת בצה"ל וסיים מסלול בגדוד 890 בחטיבת הצנחנים.

לוריא החל את לימודיו האקדמיים באוניברסיטה העברית בירושלים בשנת 1963, שם השלים תואר ראשון ותואר שני בכימיה פיזיקלית. בשנת 1972 השלים תואר דוקטור בכימיה פיזיקלית; עבודת הדוקטורט עסקה בחקר תהליכים פוטוכימיים בתמיסות מימיות בהדרכת פרופסור גבריאל שטיין.

לאחר מכן התמחה בכימיה אטמוספירית באוניברסיטת פנסילבניה (1973).

 קריירה אקדמית 
בשנים 1974–1975 עבד ב־Stanford Research Institute (SRI) שבמנלו פארק, סמוך לסן פרנסיסקו.

בשנת 1975 מונה למרצה באוניברסיטה העברית. במהלך השנים קודם בהדרגה, עד לדרגת פרופסור מן המניין בשנת 1989. לוריא היה חבר סגל בכיר במכון למדעי כדור הארץ ע"ש פרדי ונדין הרמן באוניברסיטה העברית. במסגרת זו לימד קורסים בכימיה אטמוספירית, איכות אוויר ומדעי הסביבה, והנחה תלמידי תואר שני ודוקטורט.

במהלך הקריירה שימש כחוקר אורח וכמדען אורח במספר מוסדות מחקר בארצות הברית. במדינת אלבמה שימש כיועץ מדעי/חוקר אורח ב־Tennessee Valley Authority (TVA); בבולדר שבקולורדו עבד כחוקר אורח במינהל הלאומי לאוקיינוסים ואטמוספירה (NOAA); שימש כחוקר אורח באוניברסיטת דרום קליפורניה (USC); וברינו שבנבדה פעל כפרופסור מחקר מסונף/אורח ב־Desert Research Institute (DRI).

בשנים 1993–1997 כיהן כראש בית הספר למדע יישומי באוניברסיטה העברית, והיה מעורב בפיתוח מסגרות לימוד ומחקר בין־תחומיות בתחומי הסביבה והיישומים המדעיים.

לוריא פרש לגמלאות בשנת 2011. לאחר פרישתו המשיך לפעול כפרופסור אמריטוס וכחוקר מסונף (Affiliate Research Professor) ב־Desert Research Institute (DRI) בנבדה, ארצות הברית.

 מחקר 
עבודתו המדעית של לוריא מתמקדת בהבנת התהליכים הפוטו־כימיים והכימיים המתרחשים באטמוספירה ובהשפעתם על איכות האוויר, בדגש על השפעת פעילות האדם הגורמת לפגיעה בבריאות האטמוספירה. מחקריו שילבו מדידות שדה, ניסויי מעבדה ומודלים כימיים.

תחומי מחקר עיקריים:
 כימיה של פליטות תעשייתיות ועירוניות (plumes) והתגובות הכימיות המתרחשות בהן.
 הובלה טרנס־גבולית של מזהמי אוויר והשתנותם הכימית במהלך ההסעה, כולל הסעה למרחקים ארוכים ואף בין־יבשתיים.
 מחזור הגופרית באטמוספירה.
 יצירה ופירוק של מחמצנים באוויר, ותפקיד מולקולות האוזון (O₃) ורדיקל הניטרט (NO₃) בתהליכי טיהור האוויר מתרכובות אורגניות נדיפות.
 איכות אוויר עירונית בישראל, כולל מחקרים ארוכי־טווח על מגמות זיהום בירושלים.
 כימיה אטמוספירית בסביבות מדבריות, ובפרט באזור ים המלח.
 תהליכי חמצון של כספית אטמוספירית ושל תרכובות המכילות ברום.

חלק מרכזי במחקריו עסק באטמוספירה של ים המלח. לשכבת האוויר מעל ים המלח תכונות ייחודיות, ובמחקריו נמצא כי התהליכים השוררים שם דומים במידה רבה לאלו המתרחשים בסטרטוספרה מעל הקוטב הדרומי. בדומה לתהליכים אלה, פירוק האוזון נעשה על ידי תרכובות ברום (בעיקר תחמוצת ברום – BrO), שבהן עשיר האוויר מעל ים המלח. בנוסף, מחקרים אלו הראו כי תחמוצת הברום ורדיקל הניטרט מגיבים עם הכספית המתכתית באוויר והופכים אותה לתרכובות כספית פעילות, המהוות נתיב עיקרי להחדרת הכספית למעגל המזון דרך בעלי חיים ימיים.

לוריא היה בין החוקרים שתרמו להבנה של תהליכים מהירים של חמצון כספית באטמוספירה, תגלית שזכתה להכרה רחבה ופורסמה בין השאר בכתב העת Nature Geoscience.

מחקרים אחרים של לוריא עוסקים בהשפעת האדם על שינויי האקלים ובמכשולים הכלכליים־חברתיים המביאים להצלחה המוגבלת במאבק למניעת התחממות האטמוספירה.

 תרומה מדעית והישגים 
 פיתוח מודלים כימיים המתארים את הדינמיקה של מזהמים בנוצות פליטה תעשייתיות.
 זיהוי והסבר של תהליכים כימיים ייחודיים בתנאי מדבר ובאזור ים המלח.
 תרומה למחקר הבינלאומי על חמצון כספית אטמוספירית והשפעתו על מחזור הכספית העולמי.

מחקריו צוטטו בהרחבה ומשמשים בסיס לעבודות המשך בתחום הכימיה האטמוספירית ואיכות הסביבה. פרופסור לוריא פרסם יותר ממאה וחמישים מאמרים מדעיים והדריך למעלה משמונים תלמידים לתוארי מוסמך ודוקטורט.

 פעילות ציבורית ומקצועית 
לוריא כיהן כיו"ר האגודה הישראלית לאקולוגיה ולמדעי הסביבה בשתי תקופות כהונה (1986–1989; 2001–2004), והיה נשיא האיגוד הבין-לאומי לאגודות למניעת זיהום אוויר  (IUAPPA) בשנים 2001–2004.

בנוסף היה מעורב בפרויקטים של שיתוף פעולה אזורי ובין-לאומי, לרבות יוזמות לניטור איכות אוויר והכשרת אנשי מקצוע, כולל שיתופי פעולה ישראליים–פלסטיניים בתחום מדעי הסביבה.

חיים אישיים 
לוריא הוא בנו הצעיר של חוקר התנך בן ציון לוריא ויהודית גינצבורג. בשנת 1965 נישא לאורה (אורלי) לבית קרייזמן שנפטרה ממחלה (2004), ולזוג שלושה ילדים. בנו פרופסור שי לוריא הוא מנהל היחידה לכירורגיה של היד ולמיקרוכירורגיה בבית החולים הדסה. בנו גיל לוריא הוא מנהל מחלקת מחקר ואנליסט השקעות בבית השקעות אמריקני (DA Davidson). בתו עדי לוריא נבון עובדת בחברת השבבים של סוני.

בשנת 2009 נישא בשנית לנעמה אלדד־מרבך, בתו של ישראל אלדד.

 פרסומים נבחרים 
 Sievering, H., Boatman, J., Gorman, E., Kim, Y., Ennis, G., Luria, M., Pandis, S. (1992). A newly-identified mechanism of sulfur conversion in sea-salt aerosol particles: Its impact on the marine boundary layer sulfur cycle. Nature, 360, 571-564.
 Luria, M., Peleg, M., Sharf, G., Siman Tov-Alper, D., Schpitz, N., Ben Ami, Y., Gawi, Z., Lifschitz, B., Yitzchaki, A., Seter, I. (1996). Atmospheric sulfur over the east Mediterranean region. J. Geophys. Res., 101, 25,917-25,930.
 Olszyna, K.J., Luria, M., Meagher, J.F. (1997). The correlation of temperature and rural ozone levels in Southeastern USA. Atmos. Environ., 31, 3011-3022.
 Hebestreit, K., Stutz, J., Rosen, D., Matveev, V., Peleg, M., Luria, M., Platt, U. (1999). DOAS measurements of tropospheric BrO in mid-latitude. Science, 283, 55-57.
 Obrist, D., et al.; Luria, M. (2011). “Efficient Mercury Oxidation by Bromine in the Temperate Atmosphere”. Nature Geoscience.
 Obrist, D., Peleg, M., Matveev, V., Asaf, D., Fain, X., Tas, E., Luria, M. (2010). Bromine induced mercury oxidation in the temperate atmosphere. Nature Geoscience, 4, 22-26.

 קישורים חיצוניים 
 דף חוקר – Desert Research Institute (DRI)
 פרופיל מחקר (CRIS) – האוניברסיטה העברית בירושלים
 דף סגל – המכון למדעי כדור הארץ, האוניברסיטה העברית בירושלים

 הערות שוליים 

קטגוריה:מדענים ישראלים
קטגוריה:בוגרי גימנסיה רחביה
קטגוריה:חיילי חטיבת הצנחנים
קטגוריה:בוגרי האוניברסיטה העברית בירושלים
קטגוריה:סגל האוניברסיטה העברית בירושלים
קטגוריה:ישראלים שנולדו ב-1943